32003R2154
L 324/11
JURNALUL OFÍCIAL AL UNIUNII EUROPENE
REGULAMENTUL (CE) NR. 2154/2003 AL COMISIEI
din 10 decembrie 2003
de autorizare temporară a anumitor microorganisme în furaje (Enterococcus faecium și Lactobacillus acidophilus)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată prin Directiva 2003/7/CE a Comisiei (2), în special articolul 3 și articolul 9e alineatul (1),
întrucât:
(1)
Directiva 70/524/CEE prevede că nici un aditiv nu poate fi pus în circulație dacă nu a fost acordată o autorizare comunitară.
(2)
În cazul aditivilor care conțin microorganisme, menționați în partea II din anexa C la Directiva 70/524/CEE, se poate acorda autorizarea provizorie a unui nou aditiv sau a unei noi utilizări a unui aditiv deja autorizat în hrana animalelor, dacă sunt îndeplinite condițiile stabilite de directiva menționată și dacă este întemeiat să se presupună, având în vedere rezultatele disponibile, că în cazul utilizării în nutriția animalelor aditivul are unul dintre efectele prevăzute la articolul 2 litera (a) din directiva menționată. Autorizarea provizorie se poate acorda pentru o perioadă maximă de patru ani.
(3)
Din examinarea cererilor prezentate pentru autorizarea microorganismelor specificate în anexa la prezentul regulament se constată că sunt îndeplinite condițiile prevăzute la articolul 9e alineatul (1) din Directiva 70/524/CEE.
(4)
A fost deja autorizată utilizarea Enterococcus faecium pentru o perioadă de patru ani, pentru purcei și porci pentru îngrășare, în conformitate cu Regulamentul (CE) nr. 666/2003/CE al Comisiei (3).
(5)
Au fost prezentate date noi în sprijinul unei cereri de extindere a autorizării de utilizare a Enterococcus faecium la scroafe.
(6)
Au fost prezentate date în sprijinul unei cereri pentru noul aditiv Lactobacillus acidophilus la găinile ouătoare.
(7)
Prin urmare, utilizarea Lactobacillus acidophilus la găinile ouătoare și a Enterococcus faecium la scroafe, în conformitate cu anexa, ar trebui să fie autorizată provizoriu pentru o perioadă de patru ani, iar aceste microorganisme să fie incluse în capitolul IV din lista aditivilor autorizați.
(8)
Comitetul științific pentru nutriția animalelor a emis un aviz favorabil privind siguranța utilizării acestor microorganisme, în condițiile stabilite de anexa la prezentul regulament.
(9)
Din examinarea cererilor se constată că sunt necesare anumite proceduri pentru protecția lucrătorilor împotriva expunerii la aditivii specificați în anexă. Cu toate acestea, protecția este asigurată prin aplicarea Directivei 89/391/CEE a Consiliului din 12 iunie 1989 privind introducerea măsurilor de natură să amelioreze siguranța și sănătatea lucrătorilor la locul de muncă (4), astfel cum a fost modificată prin Regulamentul (CE) nr. 1882/2003 (5).
(4)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează utilizarea aditivilor care aparțin grupei „microorganisme”, specificată în anexă, ca aditivi în furaje, în condițiile stabilite de anexă.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 decembrie 2003.